b"\n_START_ARTICLE_\nRafael Subirachs i Vila\n_START_SECTION_\nBiografia\n_START_PARAGRAPH_\nFill del m\xc3\xbasic i pedagog Rafael Subirachs i Ricart, director de l'Orfe\xc3\xb3 Vigat\xc3\xa0. Rafael Subirachs va rebre una s\xc3\xb2lida formaci\xc3\xb3 en m\xc3\xbasica cl\xc3\xa0ssica. Ben aviat, va ingressar com a puer cantor a l'Escolania de Montserrat (1958 - 1960) en qualitat de soprano solista sota la direcci\xc3\xb3 musical del pare Ireneu Segarra. L'any 1967 va entrar a formar part dels Setze Jutges, un grup de cantautors que volien impulsar un moviment de can\xc3\xa7\xc3\xb3 popular en llengua catalana que ajud\xc3\xa9s a sortir de la llarga nit que el franquisme havia imposat sobre la cultura en catal\xc3\xa0. Fou un dels tres darrers a integrar-s'hi, juntament amb Maria del Mar Bonet i Llu\xc3\xads Llach. Edita els seus primers discos, Dona i Rodam\xc3\xb3n, i l'any 1968 publica el seu primer LP: l'\xc3\x80lbum Subirachs que cont\xc3\xa9 les primeres musicacions de poesies de Joan Salvat-Papasseit i de Josep Carner._NEWLINE_L'any 1969 apareix Exeunt personae, la primera de les seves aportacions en profunditat a l'obra d'un poeta catal\xc3\xa0, tasca que ha estat des d'aleshores una constant en la producci\xc3\xb3 de l'artista. Gabriel Ferrater va ser el primer dels poetes 'visitats' pel particular i peculiar geni art\xc3\xadstic del compositor vigat\xc3\xa0, sempre ecl\xc3\xa8ctic i rigor\xc3\xb3s, alhora. Durant molts anys compagina la seva tasca de cantautor amb la participaci\xc3\xb3 en muntatges teatrals. L'any 1974 musica una obra d'un altre artista il\xc2\xb7lustre de la Plana de Vic, Miquel Mart\xc3\xad i Pol, en concret Cinc esgrafiats a la mateixa paret. L'any 1975, a conseq\xc3\xbc\xc3\xa8ncia de la seva recerca en la can\xc3\xa7\xc3\xb3 tradicional catalana, participa en les Sis Hores de Can\xc3\xa7\xc3\xb3 a Canet on clou la seva actuaci\xc3\xb3 amb el roman\xc3\xa7 Catalunya, comtat gran, a partir del qual es va construir l'himne nacional catal\xc3\xa0, Els Segadors. Dos anys m\xc3\xa9s tard apareix el disc Bac de Roda que cont\xc3\xa9 aquesta i d'altres mostres del can\xc3\xa7oner popular catal\xc3\xa0._NEWLINE_El 1978 publica Si com l'infant quan apr\xc3\xa8n de parlar, un disc amb musicacions de poemes de Jordi de Sant Jordi i Ausi\xc3\xa0s March, entre les quals els c\xc3\xa8lebres 'Estramps' del primer i el 'Cant espiritual' del poeta de Gandia. L'any 1991 enregistra Miralls que cont\xc3\xa9 poemes de Gabriel Ferrater i Carles Riba. El 1995 publica Els cants d'Abelone, musicacions sobre l'obra hom\xc3\xb2nima de Joan Vinyoli. Coincidint amb el 150\xc3\xa8 aniversari de Jacint Verdaguer, estrena a la mateixa bas\xc3\xadlica de Montserrat l'obra Verdaguer - Can\xc3\xa7\xc3\xb3 de la Terra."